“ประยุทธ์” สั่งเฝ้าระวังน้ำ “ปักธงชัย” กำชับหน่วยงานช่วยเหลือ-อพยพประชาชน
“ประยุทธ์” สั่งเฝ้าระวังน้ำ “ปักธงชัย” กำชับหน่วยงานช่วยเหลือ-อพยพประชาชน
18 ต.ค. 2563

นายอนุชา บูรพชัยศรี โฆษกประจำสำนักนายกรัฐมนตรี เปิดเผยว่า พล.อ.ประยุทธ์ จันทร์โอชา นายกรัฐมนตรีและ รมว.กลาโหม ได้รับรายงานและติดตามสถานการณ์ผนังกั้นน้ำอ่างเก็บน้ำลำหินตะโง่ อ.ปักธงชัย จ.นครราชสีมา แตก เนื่องจากปริมาณฝนตกต่อเนื่อง และปริมาณน้ำเกินกว่าจะรับได้ ส่งผลให้เกิดน้ำท่วมในพื้นที่โดยรอบ และสถานการณ์ยังน่าเป็นห่วง
โดยสั่งการให้หน่วยงาน เช่น กรมชลประทาน สำนักงานทรัพยากรน้ำแห่งชาติ (สนทช.) และจังหวัด เฝ้าติดตามและแก้ไขโดยด่วน พร้อมทั้งเร่งเตือนประชาชนให้ได้รับรู้ข่าวสารอย่างต่อเนื่อง และการรับมือในสถานการณ์ที่เกิดขึ้น
ทั้งนี้ หน่วยงานต่างๆ ได้รายงานผลการช่วยเหลือและบรรเทาสาธารณภัยให้นายกรัฐมนตรีทราบทุกระยะ และนายกรัฐมนตรีได้กำชับให้พร้อมช่วยเหลือประชาชน ตลอดจนระดมสรรพกำลังพล เครื่องมือ และหน่วยแพทย์ เพื่อให้สามารถเข้าช่วยเหลือได้ตลอด 24 ชั่วโมง ทั้งนี้ หากประชาชนต้องการความช่วยเหลือให้แจ้งเจ้าหน้าที่ที่พร้อมให้ความช่วยเหลือและเตรียมพร้อมอยู่ในพื้นที่ตลอดเวลา